મહુવાની તુલસી સોસાયટીમાં રહેતા વિશ્વ હિન્દુ પરિષદના પ્રમુખ જયેશભાઇ ગુજરીયા ઉર્ફે બકાલી અને તેના મિત્ર મહેશ મજેઠીયા સાથે મંગળવારે મોડી રાત્રે ગાંધીબાગ પાસે બેઠા હતા ત્યારે બાઇક પર ધસી આવેલા સાત શખ્સોએ વિહિપ અગ્રણી પર તિક્ષણ હથિયારથી હુમલો કરી દીધો હતો. અચાનક થયેલા હુમલાથી વિહિપ પ્રમુખ જયેશ ગુજરીયા લોહીથી લથબથ થઇને ઢળી પડયા હતા. જયારે મિત્રને બચાવવા વચ્ચે પડેલા મહેશને પણ ઇજા થઇ હતી. પળવારમાં જ હુમલાખોરો બાઇક પર પલાયન થઇ ગયા હતા. દરમિયાન વિહિપ અગ્રણી પર હુમલાના બનાવના પગલે દુકાનો ટપોટપ બંધ થઇ ગઇ હતી અને લોકોમાં નાસભાગ મચી ગઇ હતી. આ બનાવની જ જાણ થતાં દોડી આવેલા હિન્દુ સંગઠનના લોકોએ લોહીથી લથબથ હાલતમાં જયેશભાઇ અને તેના મિત્રને પ્રથમ હનુમંત હોસ્પિટલમાં ત્યારબાદ ભાવનગરની સર.ટી.હોસ્પિટલમાં ખસેડયા હતા. જયાં જયેશે સારવાર કારગત નિવડે તે પહેલા જ દમ તોડી દેતા ચકચાર મચી ગઇ હતી.